b'\n_START_ARTICLE_\nWilliams FW13\n_START_PARAGRAPH_\nWilliams FW13/B je Williamsov dirkalnik Formule 1, ki je bil v uporabi v drugem delu sezone 1989 in v sezoni 1990, ko sta z njim dirkala Riccardo Patrese in Thierry Boutsen. Skupno sta z njim zbrala \xc5\xa1tirideset nastopov na prvenstvenih dirkah Formule 1, na katerih sta dosegla tri zmage in \xc5\xa1e pet uvrstitev na stopni\xc4\x8dke._NEWLINE_Dirkalnik FW13 je debitiral na trinajsti dirki sezone 1989 za Veliko nagrado Portugalske, ko pa sta oba dirka\xc4\x8da odstopila. Toda kot bolj uspe\xc5\xa1en se je dirkalnik izkazal na predzadnji dirki sezone za Veliko nagrado Japonske, ko sta dirka\xc4\x8da osvojila drugo in tretje mesto, ter zadnji dirki sezone za Veliko nagrado Avstralije, ko je Boutsen zmagal, Patrese pa je bil tretji. Skupno je mo\xc5\xa1tvo sezono kon\xc4\x8dalo na drugem mestu v konstruktorskem prvenstvu s sedeminsedemdesetimi to\xc4\x8dkami. V sezoni 1990 pa izbolj\xc5\xa1ana verzija dirkalnika FW13B ni prinesla \xc5\xbeeljenih rezultatov, sicer sta dirka\xc4\x8da dosegla vsak po eno zmago, Boutsen pa \xc5\xa1e dve uvrstitvi na stopni\xc4\x8dke, toda mo\xc5\xa1tvo je bilo ob koncu sezone na \xc4\x8detrtem mestu v konstruktorskem prvenstvu s sedeminpetdesetimi to\xc4\x8dkami.'